## Pravilnik o službenim odorama graničnih inspektora zaštite bilja Republike Hrvatske

### NN 70/1996 (21.8.1996.), Pravilnik o službenim odorama graničnih inspektora zaštite bilja Republike Hrvatske

# **MINISTARSTVO POLJOPRIVREDE I ŠUMARSTVA**

Na temelju članka 66. Zakona o zaštiti bilja ("Narodne novine", br.
10/94), ministar poljoprivrede i šumarstva, donosi

## **PRAVILNIK**

### **O SLUŽBENIM ODORAMA GRANIČNIH INSPEKTORA ZAŠTITE BILJA REPUBLIKE HRVATSKE**

Članak 1.

Ovim Pravilnikom propisuju se vrsta, oblik, kroj i dijelovi službene
odore graničnih inspektora zaštite bilja, rokovi trajanja, način i vrijeme
nošenja odore.

Članak 2.

Granični inspektor zaštite bilja Republike Hrvatske (u nastavku teksta:
inspektor) koji obavlja poslove obveznog zdravstvenog pregleda pošiljaka
bilja i drugih proizvoda i predmeta koji se uvoze, a kojima se mogu prenositi
štetočinje bilja, ima pravo na službenu odoru i obvezan ju je nositi tijekom
službe.

Inspektor je obvezan na službenoj odori nositi znak graničnog inspektora
zaštite bilja.

Pored službene odore, inspektori koji obavljaju poslove pregleda u prijevoznim
i prijenosnim sredstvima (brodova u lukama, vagona na željezničkim prijelazima
i kamiona na cestovnim prijelazima) i skladištima imaju pravo i na radnu
odoru.

Članak 3.

Službenu odoru čine:

 1. sako zimski i ljetni

 2. hlače zimske i ljetne

 3. suknja zimska i ljetna

 4. košulja zimska i ljetna

 5. zimska vjetrovka s prslukom na skidanje i kapuljačom

 6. pulover

 7. cipele zimske i ljetne

 8. kravata, marama

 9. remen za hlače i suknju

10. kišni ogrtač (kabanica)

Radnu odoru čine:

 1. kombinezon

 2. kuta

 3. rukavice.

Članak 4.

*Sako*

Sako je izrađen od tkanine petrolej boje. Kopča se jednostruko, muški
s dva, a ženski s tri puceta. Puce je petrolej boje.

Na prednjem gornjem lijevom dijelu sakoa nalazi se ušiven džep s "prsnom
letvicom" u koji se stavlja značka inspektora. Na leđnom dijelu sakoa nema
rasporka. Na donjem dijelu sakoa nalaze se džepovi s poklopcima.

*Hlače*

Hlače su izrađene od tkanine petrolej boje klasičnog kroja podstavljene
svilenom tkaninom. Nogavice su bez manšeta, a u donjem dijelu široke su
22 do 26 cm. Na prednjoj strani nalazi se po jedan ušitak sa svake strane,
a pasica je širine 3,5 cm koja se kopča pucetom u tonu tkanine. Hlače se
zakopčavaju zatvaračem.

*Suknja*

Suknja je izrađena od tkanine petrolej boje i klasičnog je kroja. Sa
zadnje strane kopča se pucetom u tonu tkanine. Suknja je na zadnjoj strani
prorezana 15-20 cm. S unutarnje strane podstavljena je svilenom tkaninom.

*Košulja*

Ljetna košulja je kratkih rukava, bijele boje i kopča se sa sedam puceta
bijele boje. Na prednjoj strani ušivena su dva džepa sa skrivenim naborom
i poklopcima s pucetom na sredini. Na lijevoj strani džepa ušiven je džep
u koji se stavlja značka inspektora.

Zimska košulja je istog oblika kao i ljetna, osim što ima duge rukave.

*Vjetrovka*

Vjetrovka je tamnoplave boje. Vjetrovka ima kapuljaču ugrađenu ispod
ovratnika i prsluk na skidanje. Vjetrovka ima zatvarač i vrpcu za stezanje.
Na lijevoj i desnoj strani nalaze se urezani džepovi, a na lijevoj gornjoj
strani se nalazi džep u koji se stavlja značka inspektora. Vjetrovka je
odgovarajuće dužine i doseže iznad koljena.

*Pulover*

Pulover je vuneni, tamnoplave boje, klasičnog kroja s V izrezom i bez
rukava.

*Cipele*

Cipele, muške i ženske, crne su boje i klasičnog kroja.

*Kravata, marama*

Muška kravata izrađena je od svilene tkanine u tonu usklađenom s tkaninom
odijela.

Ženska marama izrađena je od svilene tkanine u tonu usklađenom s tkaninom
odijela.

*Remen*

Remen za hlače ili suknju je kožni i crne je boje.

*Kišni ogrtač, kabanica*

Kišni ogrtač je tamnoplave boje, s kapuljačom. Kopča se s tri puceta
u jednom nizu. Ispod ovratnika s prednje strane i zadnje strane u dužini
od 20 cm pojačan je plavim materijalom. Na prednjem gornjem lijevom dijelu
kišnog ogrtača (kabanice) nalazi se ušiveni džep s "prsnom letvicom" u
koji se stavlja značka inspektora. Na leđima ispod pojačanja i ispod pazuha
ušivena je mrežasta tkanina. S lijeve i desne strane urezan je jedan kosi
džep normalne veličine, a u desnom džepu ostavljen je prorez. Kišni ogrtač
je odgovarajuće veličine i doseže do koljena.

*Kombinezon*

Kombinezon je tamnoplave boje, klasičnog kroja.

*Kuta*

Kuta je sive boje klasičnog kroja.

*Rukavice*

Rukavice su od semiš kože.

Članak 5.

Zimska odora nosi se u pravilu od 15. listopada do 30. travnja, a ljetna
od 1. svibnja do 14. listopada, osim ako načelnik granične inspekcije zaštite
bilja (u nastavku teksta: načelnik) ovisno o vremenskim uvjetima ne naredi
drukčije.

Članak 6.

Svaki dio odore ima svoj uporabni rok. Popis dijelova odore s naznakom
roka uporabe sastavni je dio ovog Pravilnika.

Članak 7.

Inspektoru se prilikom primitka u radni odnos ili raspored na radno
mjesto izdaje nova odora.

Članak 8.

Pojedini dijelovi odore mogu se zamijeniti i prije isteka rokova propisanih
ovim Pravilnikom ukoliko su dotrajali, oštećeni ili uništeni tijekom službe.

U slučaju iz stavka 1. ovog članka, načelnik, na prijedlog šefa granične
stanice zaštite bilja, donosi rješenje kojim se odobrava zamjena dijela
odore.

Članak 9.

Ukoliko do uništenja pojedinih dijelova odore nije došlo tijekom obavljanja
službe ili grubom nepažnjom za vrijeme obavljanja službe, inspektoru će
se izdati nova odora na njegov trošak.

Članak 10.

Odora se mora uredno održavati i čuvati.

Inspektor koji prilikom obavljanja službe ne bude imao urednu odoru
čini lakšu povredu radne discipline za koju mu načelnik izriče disciplinsku
mjeru opomene ili javne opomene.

Članak 11.

Načelnik je obvezan organizirati nadzor nad namjenskim korištenjem,
smještajem, čuvanjem i evidentiranjem dijelova odore,

Granične stanice zaštite bilja na kraju polugodišta sastavljaju pismeno
izvješće o stanju i zalihama svih vrsta odora i dostavljaju ga Odjelu granične
inspekcije zaštite bilja pri Ministarstvu poljoprivrede i šumarstva.

Članak 12.

Ovaj Pravilnik stupa na snagu osmog dana od dana objave u "Narodnim
novinama".

Klasa: 320-17/96-01/7

Ur.broj: 525-02-96-01

Zagreb, 1. kolovoza 1996.

Ministar

poljoprivrede i šumarstva

**Matej Janković,** v. r.

---

POPIS DIJELOVA ODORE S NAZNAKOM UPORABNOG ROKA

|  |  |  |  |
| --- | --- | --- | --- |
| **Red. broj** | **Naziv i vrsta** | **Komada/pari** | **Uporabni rok   (mjeseci)** |
| 1. | sako zimski | 2 | 12 |
| 2. | sako ljetni | 2 | 12 |
| 3. | hlače zimske | 2 | 12 |
| 4. | hlače ljetne | 2 | 12 |
| 5. | suknja zimska | 2 | 12 |
| 6. | suknja ljetna | 2 | 12 |
| 7. | košulja ljetna | 3 | 12 |
| 8. | košulja zimska | 3 | 12 |
| 9. | zimska vjetrovka | 1 | 12 |
| 10. | pulover | 1 | 12 |
| 11. | cipele zimske | 1 | 12 |
| 12. | cipele ljetne | 1 | 12 |
| 13. | kravata, marama | 2 | 12 |
| 14. | remen za hlače i suknju | 1 | 12 |
| 15. | kišni ogrtač (kabanica) | 1 | 24 |
| 16. | kombinezon | 1 | 24(\*) |
| 17. | kuta | 1 | 24 |
| 18. | rukavice | 1 | 24 |

(\*) Kombinezon je predviđen za granične inspektore koji obavljaju pregled
brodova u lukama, vagona na željezničkim prijelazima, kamiona na cestovnim
prijelazima i u skladištima.

Pravilnik, NN 70/1996-1315